b'\n_START_ARTICLE_\nGojong\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nGojong oli Koreaa hallinneen Joseon-dynastian 26. hallitsija. Hallitsijasuku oli jo kahdensadan vuoden ajan pyrkinyt erist\xc3\xa4m\xc3\xa4\xc3\xa4n Korean kaikilta ulkoisilta vaikutteilta. Gojong nousi valtaistuimelle vuonna 1863 ollessaan viel\xc3\xa4 lapsi ja aluksi todellista valtaa k\xc3\xa4ytti h\xc3\xa4nen sijaishallitsijana toiminut is\xc3\xa4ns\xc3\xa4 Daewongun, joka pyrki vahvistamaan Koreaa ja suhtautui vihamielisesti kaikkiin ulkomaalaisiin. Gojong ryhtyi hallitsemaan itse vuonna 1873. Kolme vuotta my\xc3\xb6hemmin Japani l\xc3\xa4hetti sotalaivansa Korean vesille ja pakotti Gojongin avaamaan kolme korealaista satamaa japanilaisille aluksille sek\xc3\xa4 my\xc3\xb6nt\xc3\xa4m\xc3\xa4\xc3\xa4n japanilaisille Koreassa eksterritoriaalioikeudet. Soulissa puhjenneiden japanilaisvastaisten mellakoiden j\xc3\xa4lkeen Japani voimisti vuonna 1882 otettaan Koreasta, mik\xc3\xa4 sai Kiinan ryhtym\xc3\xa4\xc3\xa4n vastatoimiin. Samana vuonna Daewongun siepattiin ja vietiin vankina Kiinaan, mink\xc3\xa4 j\xc3\xa4lkeen valta hovissa siirtyi vanhoilliselle kuningatar Minille. Vuonna 1884 Korean japanilaismieliset yrittiv\xc3\xa4t vallankaappausta, miss\xc3\xa4 yhteydess\xc3\xa4 Gojong otettiin vangiksi ja useita h\xc3\xa4nen ministereit\xc3\xa4\xc3\xa4n surmattiin. Kiinasta l\xc3\xa4hetetyt sotilaat kuitenkin kukistivat kaappauksen ja vapauttivat h\xc3\xa4net. Seuraavana vuonna Kiinan ja Japanin hallitus sopivat jaetusta vaikutusvallasta Koreassa._NEWLINE_Kev\xc3\xa4\xc3\xa4ll\xc3\xa4 1894 puhjenneen Donghak-kapinan aikana Gojong pyysi j\xc3\xa4lleen sotilaallista apua Kiinalta. Japani vastasi t\xc3\xa4h\xc3\xa4n l\xc3\xa4hett\xc3\xa4m\xc3\xa4ll\xc3\xa4 Koreaan moninkertaisen m\xc3\xa4\xc3\xa4r\xc3\xa4n sotajoukkoja ja miehitti koko maan. Seurannut Kiinan\xe2\x80\x93Japanin sota p\xc3\xa4\xc3\xa4ttyi Japanin voittoon ja Shimonosekin rauhassa 1895 Kiinan oli tunnustettava Korean itsen\xc3\xa4isyys. Kun Korean hallitus ei t\xc3\xa4m\xc3\xa4n j\xc3\xa4lkeen suostunut tottelemaan japanilaisten ohjeita yhteiskunnallisten uudistusten toteuttamisesta, Japanin edustaja organisoi lokakuussa 1895 salaliiton, jonka j\xc3\xa4senet tunkeutuivat kuninkaalliseen palatsiin ja surmasivat kuningatar Minin. Maahan syntyi j\xc3\xa4lleen Japanin vastaisia levottomuuksia, ja Gojong joutui pakenemaan Ven\xc3\xa4j\xc3\xa4n l\xc3\xa4hetyst\xc3\xb6n turviin. H\xc3\xa4n joutui my\xc3\xb6nt\xc3\xa4m\xc3\xa4\xc3\xa4n ven\xc3\xa4l\xc3\xa4isille monia kaupallisia etuja Koreassa ennen kuin p\xc3\xa4\xc3\xa4si palaamaan palatsiinsa helmikuussa 1897. Lokakuussa 1897 h\xc3\xa4n julisti Korean keisarikunnaksi ja itsens\xc3\xa4 sen keisariksi korostaakseen itsen\xc3\xa4isyytt\xc3\xa4 Kiinan keisarista._NEWLINE_Vuosien 1904\xe2\x80\x931905 Ven\xc3\xa4j\xc3\xa4n\xe2\x80\x93Japanin sodan aikana Japani miehitti Korean ja pakotti Gojongin allekirjoittamaan sopimuksen, jolla Japani sai oikeuden sijoittaa joukkojaan pysyv\xc3\xa4sti Koreaan sek\xc3\xa4 nimitt\xc3\xa4\xc3\xa4 edustajiaan Korean hallitukseen. Sodan j\xc3\xa4lkeen Koreasta tuli k\xc3\xa4yt\xc3\xa4nn\xc3\xb6ss\xc3\xa4 Japanin protektoraatti. Kun japanilaisille paljastui, ett\xc3\xa4 Gojong oli l\xc3\xa4hett\xc3\xa4nyt edustajiaan Haagin konferenssiin vetoamaan Korean itsen\xc3\xa4isyyden puolesta, h\xc3\xa4net pakotettiin vuonna 1907 luopumaan kruunusta poikansa Sunjongin hyv\xc3\xa4ksi. Korea liitettiin virallisesti Japanin valtakuntaan vuonna 1910. Gojong kuoli vuonna 1919. Keisarin kuoltua levisi huhu, jonka mukaan japanilaiset olivat myrkytt\xc3\xa4neet h\xc3\xa4net. Hautajaisten yhteydess\xc3\xa4 alkoi my\xc3\xb6s Koreassa japanilaisvastainen maaliskuun 1. p\xc3\xa4iv\xc3\xa4n liike.'